OpenLLM-France/wikimedia huggingface dataset:
# Ar Ranet hac ho Roue.

| ◄ Ar Guennily hac al Laboucet. | Ar Ranet hac ho Roue. | Ar C’houlmet hac ar falcon.  ► |
FABL 19.
Ar Ranet hac ho Roue.
Ar ranet a voa francq ha libr
Na ne voa varne nep sort brid,
Ma teujont da bedi doue
Da zigas deze eur roue.
Jupiter a chom estonet
Hac a refusas ar ranet.
Int a supplie goaz eus voaz
Evit ma c’hobtenjent ar c’hraz.
A la fin e voe oblijet
Da accordi d’ê ho reqet.
Neuse e taulas Jupiter
Eur picol treust d’ê er rinvier.
En dour pa gueas ar roue
Ar c’hanton tout a eclatte,
Hac an oll ranet a davas
Evit dont da renta hommach,
Ha da saludi ar roue
O devoa bed digant doue.
A neubeudo e tosteont
Hac ardi ontàn e teuont,
Ma lamment d’an traon ha d’an ec’h
Dreist ho roue, ep cavet nec’h.
En goapâd a rent excelant ;
Ne voaint qet anezàn contant.
Importuni a rent are
Jupiter da zigas deze
Unan herve ho santimant
Hac a vije crèn ha vaillant.
Pa voelas ho ompinion
E roas deze ar cigogn.
Ennes so eur roue vaillant
A bourmen ar mare contant,
Ha qement a gueo var e ent
A ve tout devoret qen qent.
Dont a reont are da glem ;
Mæs innutil eo ho feden.
Deus an nos e clemont bepred :
Pa c’ha ar cigogn da gousqet,
E sortiont deus o c’hanvern
Hac e criont var boes ho fenn,
Gant ho moez raouiet : raca rac,
Ar roue-màn n’en dé qet mad.
Mæs coll a reont ho amzer
Rac ne c’hoanta qet Jupiter ;
Pa ne garient an douç, ar gentil,
E chom ho feden inutil.
Bremàn eo red bea contant
Deus ar rigourus ha tirant.
Sans moral.
Eur memeus fesson evel-ze
A aru gant ar bobl ive ;
Rac demeus an amzer brezant
E vemp alies droug-contant.
Qen calet evel an ouarn
E qevomp an nep a c’houarn,
Hac an hini deu en e blaz
N’en deve qet cals guelloc’h graç.
# Ar Rannoed

| ◄ Marc’harit Charlès (eil kentel) | Ar Rannoed | Markis Traonlavane ► |
Marc’harit Charlès plac’h ann hent-braz, ’Deûz maget ar volerienn vraz ; E deûz maget potred Ranno, Gwasa volerienn ’zo er vro.
 Marc’harit Charlès a lâre D’Ervoanig Ranno, un dez ’oe : — Ur c’had ’zo ’vont gant ann hent meur, A dalv ar boan monet d’he c’heul ;
 ’Zo diarok daou varc’h sammet, A dalv bepred pewar mil skoed ! Ervoanig Ranno, pa glewas, ’N he vazig-pennek a grogas ;
 ’N he vazig-pennek ’eo kroget, A-dreuz ar parko ’eo redet ; A-dreuz ar parko ’eo redet, Ar marc’hadour hen eûs tapet.
 Ar marc’hadour hen eûs tapet, War ar c’hlazenn ’oa azeet : — Marc’hadour, lâres-te d’in-me, Petra a c’hortoës aze ?
 — Me ’zo c’hortoz ma breur hena, Chommet ’n Lok-Mikêl da eva. — Ma eo en Lok-Mikêl chommet, ’Wit dre ’n hent-ma na deuio ket,
 Rag hen a vô disaliet Gant ann aoun rag ar Rannoëd ; Gant aoun rag potred ar Ranno, Gwasa volerienn ’zo er vro.
 Ervoanig Ranno a lâre D’ar marc’hadour paour, en de-se : — Ro d’in da aour ha da arc’hant Pe m’es lac’ho soubitamant !
Ar marc’hadour paour a lâre Da Ervoanig Ranno, neuze ; — Setu daou varc’h sammet aze, Kaset ganac’h ar c’hoaz an-hê ;
 Kaset ganac’h ar choaz an-hê, Ha lest egile ganin-me ; Ha lest egile ganin-me, Da vewa groeg ha bugale.
 Ervoan Ranno, ’vel ma klewas, ’N he vazig-pennek a grogas ; ’N he vazig-pennek ’eo kroget, Ur vac’had d’ehan ’n eûs roët ;
 ’N eûs roët d’ehan ur vac’had, Hag hen eûs beuet en he wad ; Ha bars he wad ’n eûs-han beuet ; Tud war ann tol ’zo arruet.
 Tud war ann tol ’zo arruet, Kerninon hag he soudarded. Ervoan Ranno a lavare Er gêr d’he vamm pa arrue :
 Ur marc’hadour am eûs lac’het Ha me garje n’am bije ket, Tud war ann tol 'zo arruet, Kerninon hag he soudarded.
’N otro Kerninon a lâre ’N toull dor Ervoan Ranno p’arrue : — Ervoan, digor d’in-me da zor, N’as bô na mez na disenor.
 — Na emedi ma groeg en poan A ur mab pe ur verc’h vihan ; Ma vije fuzuil ganen-me, Otro, m’ho kasje al lec’h-se !
 ’N otro Kerninon, pa glewas, Ann nor dirazhan a dorras ; Ann nor dirazhan ’n eûs torret, En kolier Ervoan eo kroget :
 — A-beurz ar roue, den muntrer, ’Tolan ma dorn war da golier ; A-beurz ar roue jeneral, Me ’dol ma dorn warnout, kriminal !
Ervoan Ranno a lavare D’ann otro Kerninon neuze : — M’am bije gwinn ruz, pe gwinn-ardant, Otrone, m’ho rentje kontant ;
 Met na vefet ket pell en poan, Me ielo d’ vouit da Voenezan. — N’ c’houlomp na gwinn ruz, na gwinn-gwenn, Met da gorf, Ervoan, d’hen erenn…
Kanet gant Jannet Ar Gall, mates en Kerarborn, — 1848.
# Ar Purgatoar

| ◄ Ar Satisfaction | Ar Purgatoar | An Indulgeanç ► |
Ar purgatoar eo ar plaç en peini an dud just a achu ar satisfaction dleet d’ar justiç divin quent evit antren er gloar eternel en peini ne antre netra a souillet. Ar fe a disq dimp penaus e heus ur purgatoar. Jesus-Christ a lavar penaus e heus pec’hejo pere ne vent pardonet nac er bed-màn nac er bed- all. Par consequant e heus er bed-all ur plaç en peini e ve expiet ar pec’hejo ; hennes eo ar purgatoar. Sant Paul a lavar penaus e heus eus ar bobl fidel pere ne vezint sauvetaat nemet o tremen en tân. S. Yan a gleve ar grouadurien en env, voar an douar ha dindan an douar o veuli an oan. Ar grouadurien- se dindan an douar eo an ineo eus ar purgatoar. Ar ræson a lavar dimp penaus cals o deus ar bonheur da vervel en stad a c’hraç Doue, ep bezàn bet an amser da satisfiàn d’e justiç er bed-màn. Or an ineo-se na ellont quet bezàn daonet, rac e maïnt en carantez Doue : sur int eta da evitan poanio an ifern. Na ellont quet ive mont d’ar gloar ; rac dleourien int a boan temporel d’ar justiç divin, ha Doue na all soufr na receo eno netra a imparfæt ; ar ræson eta a lavar dimp penaus Doue peini a ra tout en Doue. en deus destinet d’an ineo se evit un amser ur plaç a boan ha dign eus e oll c’hallout, evit bezàn purifiet hac antren goude er joayo eternel. Poanio ar purgatoar, eme an Tado santel, a so quen bras, quen na ve ar purgatoar un ifern veritabl panevet ar garantez, an esperanç certen o deus an ineo paour-se da vezàn dilivret pa vezo achu o finigen. An ineo santel-se a ell hac a dle bezàn soulaget dre ar pedenno, ar yunio, an alusonno hac œuvro mad ar bobl fidel, ha surtout dre ar sacrifiç adorabl eus an Oferen. Mar on deus ur galon e tle coms evit an ineo-se muy evit biscoas abandonet. Hon breudeur int, mempro J. C. hac e vignonet ; marteze e zomp caus a boanio cals a-neze, just eo o soulagi, on interest en goulen diguenemp ; rac ur veich dilivret e c’hintercedont evidomp dirac Doue.
# Ag er péh e rantt mab-dén heurus ér vuhé-men

| ◄ A certæn Pratiqueu a bur Devotion | Ag er péh e rantt mab-dén heurus ér vuhé-men | ► |
CHeleuet er moyandeu e hoès de vout heurus é quemènt ma heèll mab-dén boud ér vuhé-men. Jesus-Chrouist ean memb-è ou ansaign deoh.
1.° Heurus er-ré peur a speret, rac Ranteleah en Nean e zou dehai.
2.° Heurus er-ré douce, rac ind ou devou doar er-ré vihue.
3.° Heurus er-ré e ouïl, rac consolét veint.
4.° Heurus er-ré en dès hoant ha féhæd d’er santeleah, rac goalhét veint.
5.° Heurus er-ré charitabl ha misericordius, rac ind e gavou misericord.
6.° Heurus er-ré pur a galon, rac ind e uéloü Doué.
7.° Heurus er-ré e gar er peah, rac galhuét veint bugalé de Zoué.
8.° Heurus er-ré e andur a balamor d’er santeleah, rac Ranteleah en Nean e vou debai.
Dré er-ré peur a speret, Jesus-Chrouist e antand, 1.° en ineanneu humbl ; 2.° en dud peur e vihue coutant én ou feuranté ; 3.° er-ré pihuiq e zou distag ou halon doh en danné.
Dré er-ré douce, Jesus-Chrouist e antand er-ré n’en dint quet vélimus, ne garant quet en disput nac en dissancion, ne vourrant quet hum glêm na murmurein. Doar er ré vihue e zou grateit dehai, n’en dai quin meid ér Baraouis.
Dré er-ré e ouïl, Jesus-Chrouist e antand : 1.° Er-ré e huannad a gaus d’ou féhedeu propr, pé diarbèn péhedeu er-ré ral. 2.° Er-ré e ra pénigèn. 3.° Er-ré e andur a balamor de Zoué en afflictioneu ag er vuhé-men.
Dré er-ré en dès hoant ha séhæd d’er santeleah, Jesus-Chrouist e antand er-ré e zezir guet grèd bout santel hac agréabl de Zoué, hac e guemér en ol moyandeu possibl eid avance é parfætion.
Dré er-ré charitabl ha misericordius, Jesus-Chrouist e antand er-ré e assist en Nessan, a guemènt ma heèllant, én é zobérieu spirituel ha corporel, pé ahoèl en dès truhé doh-t’ou, e suport é zefauteu, ou éscus, hac e bardon a uir galon en anjulieu e rér dehai.
Dré er-ré pur a galon, Jesus-Chrouist e antand er-ré-zou distag ou halon doh peb-sort péhet, hac e hum boéni dalh-mad eit feahein ou goal inclinationeu.
Dré er-ré e gar er peah, Jesus-Chrouist e antand er-ré e gommand perpet ar en dezirieu ag ou halon, e vihue é peah guet ou housciance, guet Doué ha guet en Nessan, hac e labour eit laquad en accord hac amité itré en ol.
Dré er-ré e andur a balamor d’er santeleah, Jesus-Chrouist e antand er-ré-zou câsseit, pé goal-drætét, pé décriét, pé disprisét rac ma sàuant perpet én tu guet er urionné hac en devotion ; én ur guir, er-ré e ra ou devær.
Accomplissét e més er péh em boai grateit : Deoh-è héli bermen en hènd e mès discoeit. Hanàuein, carein Doué, ér chervige guet courage Eit bout heurus guet-t’ou ; hennêh-è hou partage.
# Ag er péhet Originel

| ◄ Peèlleit doh en droug | Ag er péhet Originel | Ag er péhet Marvel  ► |
ER péhet Originel e zou en hani é péhani é homb bet ol conceuét hac a béhani hur hettan tad Adam en dès hur rantét cablus. Adam hac Eve e oai bet crouéét ér stad a hræce hac a innoçance revè en inean, ha revè er horv, hemb bout chujét de glinhuèt na de boén er bet, na memb d’er marhue. Ol é vezemb bet crouéét ér stad heurus-ce, pe n’en devezai quet Adam diaboeissét de Zoué. Mæs en diaul péhani é clasq hum sehuel, e oai deja couéhét én abim éternel, e gueméras ivi doh bonheur Adam, hac eit el laquad de gouéh ag é stad heurus, ean e solitas Eve de zaibrein ag ur freh èn en doai Doué dihuènnét doh-t’ai. Eve e sèntas doher goal-speret ; e zaibras, hac e ras d’Adam de zaibrein. Quentéh é couéhezant ag ou stad heurus a hræce hac a innoçance : Doué ou bouttas ér mæz ag er Baraouis terrestr, hac ou hontraignas de hum dènn én ur goign èl ag er béd eid ouilein ou féhet, eit distrampein ou bara guet en huis ag ou horv ; hac e gommandas d’en doar discoein dehai partout traceu ag ou féhet. Quentéh ou speret e hum gavas lén a ignorance, ou halon lén a inclination d’en droug, ou horv chujét d’er miserieu ag er vuhé, d’er hlinhuedeu, ha d’er marhue. (Histoër en ancién Testamand, Figur III ha Figur IV).
Adam hac Eve n’en dint quet bet ou hunan cablus ag ou diaboeissance ; ol en dud en dès péhet é Adam, é-mé S. Paul, hac er péhet-ce e hanhuér Originel. Ol é tamb ér béd cablus ha lodêq én-ou : n’en dès meid er Uériès Vari e zou bet gorantét a nehou dré ur græce particuliér. Chetui penaus, é-mé S. Paul, é ma deit er péhet ér béd, ha dré er péhet er marhue ; hac opèn, er vocèn, er guêrteri, er brizél, er haz, er malice, er hlinhuedeu, er goal amzér, en trebilleu hac en ol miserieu-aral, de béré é homb ol chujét durand er vuhé-men... Considéret peguemènd é puniss Doué er péhet ér béd-men, ha douget ean ; rac ér béd-aral é vou hoah tourmantét rustoh er péhour.
# Ag er péhedeu a Fragilité

| ◄ Ag er péhedeu a Ignorance | Ag er péhedeu a Fragilité | Ag er péhedeu a Valice  ► |
PÉhein e rét dré fragilité a pe hum lausquét de monèt d’er péhet dré en hærr ag un tantation creihue ; èl a pe larét ur fal gonz én ur gohad colèr ; èl a pe rét ur faute pé ma vanquét én hou tevær, guet eun ag ur holl pé domage-benac ; guet eun a vout goapeit, pé décriét, pé disinourét ; guet eun a zisplige, pé a goll un ami mat, pé guet eun a vout goal drætét. Dré ur fragilité èl-ce é nahas S. Pierr é Væstr.
Guæd e gouéh ag er sort péhedeu-ze guet en ineanneu lache ha goann, péré ne zalhant doh ou resolutioneu meid é quemènt ma ha tout d’ou chonge ! Guæd e zou ehue a fal Grechénion péré e drahiss bamdé Jesus-Chrouist, guet eun a goll ur marhad pé ur fal brocèz-benac ; guet en dezir de ounid ar goust er-ré-ral, de hum dènn ér béd dré finèss, de hum excusein ag un droug groeit, pé eit peèllad ur fal affær-benac a ziar-nehai ; pé guet eun a gouéh idan conzeu en dud hæ a vout discoeit guet er biz... Ha hoâh é mant dall assès eid chongeal n’ou dès quet péhet ; rac, é-m’en-dint, er-ré n’ou dès quet, e garehai ou devout... Er-ré-zou é fal affær, e garehai boud ér mæz... Er-ré-zou clan, e garehai boud yah... Quasi requis oai gobér èl-ce... Réd-è hoah larèt n'en dai quet péhet en trompereah, er multr ha cant-péhet-aral e gommettér bamdé é sigur meint necessær eit hum dènn, pé ma vér forcét d’ou gobér... Èl pe vehai cavét jamæs ur ræzon legitim d’offansein Doué : èl pe ne vehèmb quet obligét d’er harein mui aveit hur madeu, hur hærènt, hun amièt, hur buhé, ha mui eit quemènt tra-zou ol : èl pe ne zeliehèmb quet bout perpet én disposition de verhuel quêntoh eid en offansein ! É gurionné, distérræd-è en nombr ag er-ré e gar Doué a greis ou halon, drès quemènt-tra-zou ! Hilleih el lar ; mæs dibaud en accompliss.
# Affer Quiberen

| ◄ Kan̄en Morisèd | Affér Quiberén | ► |
* Hues chet chonj, Bretoned, — a gosté doar Alré, (bis)
* Ag er blé mil seih kant piar uigent pemzek vlé (bis)
* Ag er blé mil seih kant-piar uigent pemzek vlé,
* Ma oé ur hombat bras, dé gouil Pièr en Alré
* Ma roulé bolèdeu, — dé gouil Pièr, én Alré,
* Hag ar greiz er paùér er huen a liberté ;
* Hag ar greiz er paùér — er huen a liberté.
* Arriù’n neu avant gard, en eil get égilé
* Arriù’n neu avant gard — en eil get égilé,
* Ha Georges e gri un taul, ér pen ag é armé ;
* Ha Georges e gri un taul, — ér pen ag é armé :
* « Araugamb, chouaned, avansamb ar nehé,
* « Araugamb, chouaned, avansamb ar nehé,
* « Ha skarhamb er genaill ér méz ag en Alré.
* Ér méz ag en Alré — ou doé bet ind skarhet
* Ha betag en tri horn ou doé ind anbruget.
* Ha betag en triborn — ou doé in anbruget.
* Ha goudé d’en Alré é oent hoah retornet :
* Mes en trenoz vitin, — mitin mat kent en dé,
* Oé bet rekis dehé kuitat kér en Alré.
* É oé rekis dehé — kuitat kér en Alré
* Ha mont de Giberen d’gavet en émigré.
* II
* En huéved dé goudé, — é teùen Kiberén,
* É pasé bolèdeu ker stank èl er guérén.
* Hag é arriù inou — en Eutru Lavandé
* Hag e houlen kentéh er pen ag en armé.
* Er pen ag en armé — a p’en doé bet kavet
* D’er hombat d’en teùen é oé bet davéet.
* Ha diù pé tèr lihér — Georges e skriuas nezé,
* Neuéted vat erbet ataù e reseùé
* Neuéted vat erbet ataù ne reseùé
* Ha ean e huélas splann oé treisoni geté.
* III
* Ha Georges e hourhemen foetal bean é retred
* Ha tolpein ol é dud aveit bout ambarket.
* Ha ean e bourvéas en eih korvet pé naú,
* Aveit kemér é dud, ou zurel é Serhaú.
* Inou, én ur ivèt hag er chistr hag er guin,
* A deúen Kiberen é kollant en ankin.
# Ag en Overen hac a assamblé er Verdér

| ◄ Ne fal quet touïein pé sermantein | Ag en Overen hac a assamblé er Verdér | Ag er soign ag er-ré clan ha marhue ► |
1.° ER verdér ha hoéreset, yah ha dispoz, e assistou bamdé én Overen, mar guellant.
2.° Int e assistou én assamblé ur uéh pep mis d’en dé hac él léh merchet dehai, hac én Overen cannet inou.
3.° Peb-unan e reï un alézon benac d’er Sacristin pé Sacritinés, péhani, dré volanté er Supérior pé Supériorés, ou réi d’er verdér peur, hac e spécial mar d’int clan, d’ou interrein ; reit e vou ehué un dra-benac d’er-ré a zianvés ha de Chapel en assamblé.
4.° Int e bedou ur Religius benac de berdêg dehai, ha d’ou accouragein d’er benigen ha d’en œvreu a visericord. Int e oarnou er silance én Overen, ér perdêg hac én instructioneu e vou groeit dehai.
El mé ma er Sacrifice ag en Overen ur mémoér hac ul limage bèr a ol mystérieu hun Salvér, er gage préciussan ag é garanté continuel dohémb, hac ur vamen crihue a græceu hac a vadeu en Eutru Doué ; a balamort de guement-cé en hum accourage hun Tad sant Françæs d’assistein bamde ér mystér adorabl-zé guet en ol respet hac attantion possibl, én ur greden assuret penaus en attantion respectuus ha carantéus-cé e zou en hinour agréaplan e ellehemb rantein de Zoué.
Int e assistou ehué ur uéh ér mis ér perdêg hac én exhortation én assamblé, pé congrégation. Er verdér e reï ou assamblé d’ou zu, hac en hoérezet én ur Chapel aral, guet eah a rein léh de vourdeu en dut libertin, pé de scandal d’en dut goan. Ma n’éellér quet cavoued deu léh, er verdér e vou doh un tu hac en hoéreset doh un tural, èl én Ilisieu parrès.
Ne gonzér én assambléïeu-zé meit ag er péh e sel gloër en Eutru Doué, salvedigueah er verdér ha soulagemant er beurerion. Inou é vou pedet Doué eit en Ilis, eit er vro, eit er-ré e gondui en Ilis hac er vro, eit er verdér bihue ha marhue.
Sant Françæs e zesir ma quemérou é vugalé scùir doh er grechénion quetan, e rai èn ou assambléïeu un alézon benac perpet de dresoliér en Ilis, eit en ornemanteu, soulagemant er beurerion crechén, hac eit antretenemant en dut a Ilis e berdéguai hac e rai er Sacremanteu dehai. (11. Cor 16.)
El mé ma un dra forh pourfitabl quemér ur Sant de batrom ha de scùir durand ur mis, er Sacristin pé Sacristinés en dou soign, er hommancemant ag er blai, de brenein santanceu ar béré é vou merchet limage ur Sant pé Santés, hac é vertuyeu principallan, hac é vou reit é gani de bep-unan én assamblé. Er santanceu-zé e brenér é feillad bras groeit exprés hac e drohér goudé.
# Barnet e vo kement den (Ar varn Diweza)

Oberennoù damheñvel pe handelvoù all zo ivez, gwelout Barnet a vo kement den (Ar varn divezan).
| ◄ Sonjomp, O kristenien (Ar varn Genta) | Barnet e vo kement den (Ar varn Diweza) | Diskennomp holl, kristenien ► |
* Barnet e vo kement den ’vo bet war an douar ;
* N’ouzer pe goulz pe amzer Doue hepken hen goar.
* Ar sent a yelo d’an Neñv, d’an ifern ar re fall.
* Bemdez, er wirionez-se, holl e tlefemp soñjal.
* Kent eur ho parnedigez, kent degouez fin ar bed,
* O, bezit trugarezus, ma Jezuz, ni ho ped ;
* Gras d’imp da c’hallout beva, evel ma vev ar sent,
* Hag evit mont d’ho lez-varn, ’c’h aimp dinec’h en hent.
* Pa dostao fin ar bed, ’vo dre-holl ken gwaz reuz,
* Ma tizec’ho diouz o sav, an holl dud gant an euz ;
* Pa savo an « Antekrist » en aer e vanniel,
* War an douar ’n em ledo ar spontusa brezel.
* Gant ar c’hurun o strakal, e kreno an douar ;
* Ha pa gouezo ar stered, d’o heul, an heol, al loar,
* E krogo dre-holl er bed, war eun dro, an tangwall,
* Ma vo an holl dud gantan devet, koulz mat ha fall.
* E tregerno an drompilh en draonienn, er menez,
* Evit degemenn ar varn, sonet gant an aelez ;
* Ha kerkent eus kreiz o bez, a bep tu e savo,
* Leun a nerz hag a vuhez, an holl gorfou maro.
* Int ken buan ’n em vodet e traonienn Jozafad,
* Pa savint war-du an Nenv neuze o daoulagad,
* E welint karget a c’hloar, hag e holl zremm skedus,
* O tiskenn war an douar, ar Barner bras, Jezuz.
* E Groaz douget dirazan gant eur rummad aelez,
* En eun doare kaer-dispar a lintro a-nevez ;
* Ha kerkent ’vo diskleriet du bep hini e stad.
* Na pegen eürus neuze e vo an holl dud vat !
* Met en o c’hichen, siouaz, ma pegen truezus
* Ar setans a vo hini enebourien Jezuz !
* Ne welint ken dor digor nemet dor an ifern,
* D’o degemer da leski, kig ha mel hag eskern.
* Diskuliet dirak an holl pec’hejou pep hini,
* Ma chomo, ouz o c’hlevout, nec’het meur a hini.
* O, na pebez ranngalon, pa ranko dizale,
* Pried kuitaat e bried, tad, mamm o bugale !
* Kerkent, graet gant an aelez eus an dud diou lodenn :
* Ar re dle mont d’an ifern pe d’an Nenv, ’vit biken.
* O Gwerc’hez santel, m’ho ped, roit d’imp ho skoazell,
* Ma nijimp, goude ar varn, d’an Nenv a-denn-askell.
# Barnet a vo kement den (Ar varn divezan)

Oberennoù damheñvel pe handelvoù all zo ivez, gwelout Barnet e vo kement den (Ar varn Diweza).
| ◄ Zonjomp, o kristenien (Ar varn gentan) | Barnet a vo kement den (Ar varn divezan) | Diskennomp ol, kristenien (An ifern) ► |
1. Barnet a vo kement den a vo bet war an douar, N’ouzer nag heur nag amzer, Doue hepken ken goar :
Ar zent a ielo d’an Env, d’an ifern ar re-fal, Bemde er wirione-man ol e tlefemp zonjal.
2. Pa dostao fin ar bed e vo gwelet o tont An Antekrist miliget, a rei krenan gant spont Kenkoulz ar gristenien vad vel ar bec’herien vraz, Trubuill, brezel vo dre-ol vel na vo bet biskoaz.
3. Diwar o zreit gant an nec’h an dud a dizec’ho, Strakal a rei ar gurun, an douar a greno, En oabl al loar vo ru-goad, ar steret a gouezo, Na biken mui deuz an heol sklerijen na baro.
4. En draouien, war ar mene, dre-ol e krog an tan ; N’euz ken a dud dre ar bed, maro eo peb unan... Zouden e korn an drompill e pevar c’horn ar bed : Gant an ele vit ar varn an ol a zo galvet.
5. Ar maro a zo spontet hag an douar ive O welet eskern an dud o sevel deuz ar be ; A bep tu, euz fons ar mor, hag euz ar berejou, Evit mont d’ar memes lec’h beo e sav ar c’horfou !
6. War eur goabren lugernus e vo gwelet neuze O tisken euz an Envou Jezus hag e ele : E Groaz splanoc’h vit an heol vo douget dirak-han, Hag ar pemp gouli zantel a lintro warnezan.
7. Ha kenkent dirag an ol e vezo diskleriet Petra n-euz gret pep hini ha petra na n’euz ket ; Eürus neuze ar re-vad da vezan bet miret O ine pur ha divlam, rak breman int zalvet.
8. Eno vo dizoloet stad an ol galonou, Ho pue vo anavet gant tud an ol broiou ; An tad, ar vam a welo bue o bugale, An eil bried a welo dizurjou egile.
9. Pec’her, pec’heres dirol, et da goach gant ar vez, Goude goal-skuer ho pue hag ho fallagries ;
An ol bec’hejou ec’h euz d’ho kovesour nac’het, Dirag an ol zo breman gant Doue diskuillet.
10. Meur a hini er bed-man gant an dud istimet, Abalamour d’ho visou en ifern vo tolet ; Ha meur a hini ive gant an dud disprizet, Kaeroc’h evit rouane mesk ar zent vo renket.
11. Gant an ele pad ar varn e vo gret diou loden, En unan ar re-zalvet, ar re-daonet ’n eben : Ha mouez spontus ar Barner a vo klevet raktal O lenn zetans ar re-vad ha zetans ar re-fal.
12. D’ar re-vad e vo laret : « Deut, mignonet Doue, Deut genin d’ar Barados hed an eternite. Ar re-daonet a glevo ar c’helou-man ken kri : « Et pel ouzin gant Satan en ifern da leski. »
13. Kenkent, pebes ran-galon ! vo gret an disparti Etre daou den a veve gwejal er memes ti, Etre diou c’hoar, daou bried, tad, mam ha bugale, Unan an-he vo zalvet ha daonet egile !
14. An ifern a zigoro vit ar wej divezan, Eur gri-fors a vo klevet o sevel anezan !... Ha trezek ar Barados, ’n eur ganan dudius, Warlerc’h Jezus ha Mari ec’h ei an dud eürus.
F. G.